Tarybos sprendimas
1976 m. gruodžio 21 d.
dėl trečiųjų šalių, iš kurių valstybės narės leidžia importuoti galvijus, kiaules ir šviežią mėsą, sąrašo sudarymo
(79/542/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Direktyva 77/98/EEB [2], ypač į jos 3 straipsnio 1 dalį,
atsižvelgdama į Komisijos pasiūlymą,
kadangi Direktyvoje 72/462/EEB numatyta sistema yra grindžiama trečiųjų šalių arba trečiųjų šalių dalių, iš kurių valstybės narės leidžia importuoti galvijus, kiaules ir galvijų, kiaulių, avių, ožkų bei naminių neporakanopių gyvūnų mėsą arba vieną ar daugiau iš šių kategorijų gyvūnų ar šių kategorijų šviežią mėsą, sąrašo nustatymu;
kadangi siekiant dėl šių gyvūnų ir šviežios mėsos nuspręsti, ar kuri nors šalis ar šalies dalis gali būti įtraukta į tą sąrašą, konkrečiai atsižvelgiama į pirmiau minėtos direktyvos 3 straipsnio 2 dalyje nustatytus kriterijus;
kadangi šio sprendimo priede išvardytos šalys, tradiciškai tiekiančios valstybėms narėms, gali būti laikomos atitinkančiomis šiuos kriterijus;
kadangi vis dėlto šis sąrašas yra sudaromas atsižvelgiant į pakeitimus ar papildymus, kurie gali būti daromi Direktyvos 72/462/EEB 30 straipsnyje nustatyta tvarka; kadangi, atsižvelgiant į vėlesnę informaciją, gali prireikti apriboti arba išplėsti leidimą importuoti tam tikros kategorijos gyvūnus ir šviežią mėsą; kadangi tam tikrais atvejais taip pat gali prireikti dėl gyvūnų ir šviežios mėsos nurodyti konkrečias šalių vietoves, iš kurių bus leidžiama importuoti;
kadangi, nors trečiųjų šalių sąrašas yra vienas iš Bendrijos tvarkos, nustatytos Direktyvoje 72/462/EEB ir taikytinos importui iš trečiųjų šalių, pagrindų, siekiant apibrėžti šį režimą reikės atsižvelgti į kitas priemones, ypač susijusias su higienos ir veterinariniu patikrinimu; kadangi dėl to svarbu palengvinti visų šių priemonių suderintą įgyvendinimą,
PRIĖMĖ ŠĮ SPRENDIMĄ:
1 straipsnis
Nepažeisdamos Direktyvos 72/462/EEB ir ypač bet kurių priemonių, kurių gali prireikti imtis 29 straipsnyje nustatyta tvarka, ir atsižvelgdamos į visus šio sprendimo priede pateikto sąrašo pakeitimus ar papildymus, padarytus 30 straipsnyje nustatyta tvarka, ypač siekiant apriboti ar išplėsti leidimus importuoti tam tikrų kategorijų gyvūnus ir šviežią mėsą arba nurodant dėl gyvūnų ir šviežios mėsos šalių dalis, iš kurių importas bus leidžiamas, valstybės narės leidžia importuoti gyvūnus ir šviežią mėsą pagal minėtą sąrašą.
2 straipsnis
Priede pateiktas sąrašas turi būti skelbiamas Europos Bendrijų oficialiajame leidinyje tuo pačiu metu kaip ir 1 straipsnyje minėti pakeitimai ir papildymai.
3 straipsnis
Valstybės narės per dvejus metus po 2 straipsnyje minėto paskelbimo priima įstatymus ir kitus teisės aktus, kad įgyvendintų šį sprendimą, ir nedelsdamos apie tai praneša Komisijai.
4 straipsnis
Šis sprendimas yra skirtas valstybėms narėms.
Priimta Briuselyje, 1976 m. gruodžio 21 d.